Răspunsul Parchetului către victima de 20 de ani și către toate femeile agresate sexual: ”Fapta masturbatorului nu e infracțiune, dar fata poate face plângere în termen de 20 de zile”! Numai că s-au scurs demult cele 20 de zile, pentru că procurorii i-au trimis clasarea pe o adresă unde Emilie nu mai stătea de un an!

marți, 17 iulie 2018, 6:52

Cazul lui Emilie, studenta agresată sexual de un masturbator în lift, își parcurge azi un nou episod.

Poliția și Parchetul au clasat dosarul penal pe 6 iunie 2018 pentru că ”liftul imobilului care are interfon nu e socotit loc public”!

În plus, procurorul Cătălin Galcea, de la Sectorul 4, mai motivează în Ordonanța de clasare că la masturbare ”nu au asistat cel puțin două persoane”!

Documentele prezentate de Libertatea, cu explicațiile integrale ale autorităților, au șocat opinia publică.

Întrebat cum a putut Parchetul condus de el să claseze astfel un caz de agresiune sexuală, Eugen Păun, prim procuror al Parchetului Sector 4 București recidivează!

El explică victimei și opiniei publice că ”fapta nu este prevăzută de legea penală”.

Adică masturbarea în lift, în fața unei fete de 20 de ani înspăimântate, nu e o infracțiune!

Asta, potrivit procurorilor, pentru că liftul e într-un bloc cu interfon și pentru că „nu au fost de față două sau mai multe persoane la săvârșirea faptei”!

Libertatea a fost la locul faptei, unde Maria Raret, administratora blocului, neagă ferm că poliția a întrebat-o vreodată ceva.

Investigație de Mirela Neag, Răzvan Luțac și Cătălin Tolontan

Emilie, o studentă de origine română stabilită în Franța, vine în ianuarie 2017 în București.

”A aplicat cu programul Erasmus la Universitatea din București”, spune mătușa ei, Ecaterina.

Un schimb studențesc de un semestru, pe care Emilie a vrut cu tot dinadinsul să-l facă în țara sa natală, România, de care se simte legată.

Își ia locuință într-o zonă centrală, aproape de Universitatea București

Tânăra închiriază o garsonieră în zona Unirii, ”e doar o stație de metrou de Universitate”, mai exact în blocul C din Bulevardul Națiunilor Unite, nr 3-5.

Pe 11 iunie 2017, ora 18:20, Emilie intră în scara blocului.

Un bărbat necunoscut pătrunde cu ea în lift, își dă pantalonii jos și se masturbează. Fata se șochează, fuge din lift și din bloc.

Vorbește cu mătușa și, în ciuda sfaturilor tuturor celor din jur, nu se lasă!

Chiar înainte să revină la familia sa stabilită în Franța, studenta de 20 de ani reclamă cazul la Secția 14 Poliție.

”Caz tipic de mușamalizare”

Procurorul Galcea, care câștiga în 2017 peste 8.000 de lei pe lună, între timp veniturile au crescut, s-a bazat exclusiv pe observațiile și recomandările polițistului de grad 4, Radu Chiper.

Agentul Chiper are mai puțin de doi ani vechime în poliție și sub 2.000 de lei pe lună salariul în declarația de avere.

Procurorul Galcea a motivat că ”fapta nu a fost săvârșită în public”.

Și masturbarea nu a fost săvârșită în public, argumentează magistratul:

”Întrucât liftul din scara blocului respectiv nu este totdeauna accesibil publicului, deoarece blocul era prevăzut cu interfon”. ”Nici nu au fost de față două sau mai multe persoane la săvârșirea faptei sesizate”

Blocul (stânga) și liftul în care o persoană neidentificată s-a masturbat în fața studentei

”E un caz tipic de mușamalizare, de procuror care ca să nu rămână cu AN-uri, cu dosare cu Autor Necunoscut, găsește un subterfugiu ca să claseze dosarul” Polițist cu 25 de ani de experiență în investigații

Răspunsul Parchetului: ”Infracțiunea nu există”

Echipa de investigații a adresat Secției 14 și Parchetului de pe lângă Judecătoria Sectorului 4 întrebări despre caz.

Cristea Gheorghe, comandantul Secției 14, spune că a trimis întrebările către Poliția Capitalei și de acolo vor veni răspunsurile.

Spre seară, a venit și răspunsul de la Poliția Capitalei.

Ei narează întâmplarea din lift, apoi precizează că ”procurorul veghează ca actele de urmărire penală să fie legală” și că ”procurorul îl supraveghează strict pe polițist”.

Aruncă pe Parchet.

Ce spun procurorii?

Eugen Păun, prim procuror al Parchetului Sector 4 București, confirmă clasarea.

”Prin Ordonanța nr. 4150/P/2017 din data de 6.06.2018, s-a dispus clasarea cauzei penale privind săvârșirea infracțiunii de ultraj contra bunelor moravuri, prev. de art. 375 C.p., întrucât fapta nu este prevăzută de legea penală, fiind incidente disp. art. 16, lit. b C.p.p.”

În cazul masturbatorului, art. 16, litera b) invocate de magistrați spun că ”fapta nu este prevăzută de legea penală”.

Ceea ce înseamnă că fapta săvârșită , nefiind prevazută de legea penală, nu este infracțiune și nu atrage răspunderea penală.

Răspunsul oferit ziarului de Parchetul de pe lângă Judecătoria Sector 4 București

Au trimis răspunsul la o adresă unde victima nu mai stă de un an!

Parchetul adaugă faptul că Emilie poate face plângere în 20 de zile.

”Precizăm că soluția nu este definitivă deoarece, potrivit disp. art. 339, al. 4 C.p.p., împotriva soluțiilor de clasare se poate formula plângere în termen de 20 de zile de la comunicarea copiei actului prin care s-a dispus soluția”.

Dar, comunicată în iunie într-o cutie poștală a garsonierei unde nu mai stătea de un an, căci studenta e în Franța, clasarea a devenit, de fapt, definitivă!

Câte cazuri de masturbatori au fost clasate la fel?!

Libertatea a întrebat și câte cazuri de masturbare raportate și transformate în dosare penale au fost clasate.

În România, masturbarea la adresa femeilor e o faptă frecventă. Pe stradă, în parcuri, în scările blocurilor, în lifturi.

Ni s-a răspuns că ”această activitate necesită o amplă documentare, răspunsul urmând să fie comunicat în 30 de zile, potrivit disp. art. 7, al. 1 din Legea nr. 544/2001 modif”.

Aseară, Secția 14 poliție a spus că mai are înregistrate două dosare de masturbare, tot pe ”ultraj la bunele moravuri”, care se află în lucru.

Răspunsurile oficiale sunt, integral, la finalul textului.

O altă întrebare, întemeiată, apare în acest caz: ce s-ar fi întâmplat dacă Emilie ar fi ripostat, nereușind să fugă? Dacă, în stare de traumă, neputând să fugă, l-ar fi împins sau l-ar fi lovit pe agresorul său?! Cu mare probabilitate, acesta ar fi folosit liftul și solitudinea lui pentru scena unei agresiuni cu violență!

Administratorul blocului: ”Poliția nu m-a întrebat de niciun masturbator!”

Maria Raret este administratorul blocului în care tânăra a locuit pentru 6 luni.

”De când?”. ”Dintotdeauna”, răspunde, glacială, Maria.

Pe ea o citează polițistul Radu Chiper în referatul cu propunerea de clasare. Administratora i-ar fi spus că ”imobilul este prevăzut cu interfon”.

Ea neagă însă nu doar că a fost întrebată de poliție.

-Bună ziua, doamnă administrator. Am vrea să vorbim despre un incident petrecut chiar aici, în blocul dumneavoastră.

-Aoleu! Ce incident? Spuneți, vă ascult!

-Anul trecut, în vară, o fată a urcat în lift cu o persoană care s-a masturbat în fața ei. Ea reușit să fugă, dar…

-Dumnezeule! Nu îmi vine să cred! Chiar aici, în bloc? Vedeți, sunt mai multe scări…

-Mi s-a spus că e blocul anvelopat. Și coincide atât numărul, cât și scara. O cunoașteți pe Emilie?

-Vai, vai, fata din Franța?! Cum să nu! Chiar venea des pe la mine, povesteam, era o fată foarte cuminte, de treabă, civilizată. Dar nu mi-a zis niciodată de așa ceva!

-S-a întâmplat cu 2 zile înainte să părăsească România…

-Doamne, cât de rău îmi pare! Dar mie nu mi-a zis nimeni nimic!

-Sunteți sigură că vă amintiți corect?! Poliția susține că a venit aici, s-a interesat de cazul masturbatorului din lift.

-Domnule, vă zic clar: aici a venit poliția pentru o singură agresiune. O doamnă în vârstă, peste 90 de ani, care a fost agresată, sau jefuită, nu mai țin minte exact, în timp ce se întorcea de la Festivalul George Enescu. Asta tot așa, anul trecut sau acum doi ani, nu mai știu exact. Dar nu, de fată nu știam nimic!

-Adică poliția nu v-a spus nimic despre masturbator?

-Vă mai zic o dată, clar: nu, poliția nu m-a întrebat de niciun masturbator!

„Florile sunt ca niște copii”

Administratorul nici nu întreabă cum am intrat în bloc.

E simplu.

Apeși la interfon numărul cabinetului stomatologic și ești înăuntru, în scară.

La ieșire, o pictură murală acoperă un dreptunghi din fațada blocului.

E desenată clădirea, năpădită de flori, fluturi și copii. E un amestec de new age și pictură naivă și inocentă, de vecini buni: „Florile sunt ca niște copii, trebuie să ai grijă de ele de mici”.

Bine că florile nu se urcă în lift.

Citește și: DOCUMENTE OFICIALE: Un prădător sexual care a agresat o tânără de 20 de ani n-a fost urmărit de procurori pentru că “liftul blocului cu interfon nu e un loc public”!